Grondwethof se Khampepe, Jafta tree ook afDie Konstitusionele Hof. (Foto: Reint Dykema) Regters Sisi Khampepe en Chris Jafta, albei ervare regters, het soos voormalige hoofregter Mogoeng Mogoeng besluit om die tuig neer te lê en af te tree. Die twee regters het meer as drie dekades diens in die regsberoep agter die rug waarvan 12 in die Konstitusionele Hof. “Hulle word erken vir hul rol in die bevestiging en versterking van die oppergesag van die wet, die evolusie en transformasie van die regstelsel en die onafhanklikheid van elk van die drie gesagstrukture van die staat,” lui ŉ verklaring van die voorsittende beamptes van die parlement. “Ons sal vir ewig dank verskuldig wees vir die onbaatsugtige diens wat hulle aan verskillende Suid-Afrikaanse howe gelewer het, asook vir die onuitwisbare bydrae tot die ontwikkeling van die land se regstelsel.” “Hulle toewyding, oortuiging en noulettendheid in die hantering van grondwetlike kwessies van die land is ŉ nalatenskap wat in die geskiedenisboeke opgeteken sal staan as beste praktyke wat waardig is om deur regstelsels wêreldwyd nagedoen te word. “Ons salueer hulle dat hulle getrou gebly het aan die oppergesag van die reg en vir die beskerming van die Grondwet as die hoogste gesag.” Die parlementariërs sê die regter het die land se hoogste hof gedien op ŉ belangrike tyd wat die krag van die land se grondwetlike demokrasie kwaai getoets is en nuwe hoogtes van volwassenheid bereik het. “Ons wens hulle ŉ goeie, welverdiende en gelukkige aftrede toe.” Khampepe en Jafta se aftrede kom kort na dié van Mogoeng wat Maandag die amp ná tien haar as hoofregter neergelê het.